b'\n_START_ARTICLE_\nTampereen hissisurma 1938\n_START_PARAGRAPH_\nTampereen hissisurma tapahtui 6. helmikuuta 1938 Tampereella H\xc3\xa4meenpuisto 8:ssa, kun mielenh\xc3\xa4iri\xc3\xb6\xc3\xb6n joutunut nuorempi ratsupoliisikonstaapeli Johan Gunnar Hjortman (1907\xe2\x80\x931957) ampui virka-aseellaan ensimm\xc3\xa4isen poliisipiirin ylikonstaapelin Oiva Vartian talon A-rapun hissiin._NEWLINE_Hjortman oli saapunut H\xc3\xa4meenpuisto 8:aan kertoen asukkaille etsiv\xc3\xa4ns\xc3\xa4 M\xc3\xa4kinen-nimist\xc3\xa4 miest\xc3\xa4, jota asukkaat eiv\xc3\xa4t kuitenkaan tunteneet. H\xc3\xa4n rynt\xc3\xa4ili edestakaisin talon portaikossa ja lopulta asukkaat ilmoittivat h\xc3\xa4nest\xc3\xa4 poliisille. Ylikonstaapeli Vartia saapui tarkistamaan tilannetta ja nousi A-portaan hissill\xc3\xa4 kuudenteen kerrokseen. H\xc3\xa4n oli sitten palaamassa hissill\xc3\xa4 takaisin alakertaan, kun Hjortman ampui h\xc3\xa4nt\xc3\xa4 hissiin viidennen ja kuudennen kerroksen v\xc3\xa4liselt\xc3\xa4 porrastasanteelta. Vartia kuljetettiin pahoin haavoittuneena sairaalaan, jossa h\xc3\xa4n kuoli vammoihinsa. _NEWLINE_Hjortman toimitettiin hoidettavaksi Pitk\xc3\xa4niemen sairaalaan, jossa h\xc3\xa4nen todettiin mielentilatutkimuksessa sairastavan skitsofreniaa. H\xc3\xa4nt\xc3\xa4 syytettiin Tampereen raastuvanoikeudessa tahallisesta taposta, mutta todettiin syyntakeettomaksi. Hjortman kuoli 50-vuotiaana vuonna 1957 Tampereen kunnalliskodissa sairastuttuaan vaikeaan nivelreumaan.'